### NN 3/2021 (13.1.2021.), Statut političke stranke Zajedno za Murter

POLITIČKE STRANKE

67

Na temelju članka 10. Zakona o političkim strankama (»Narodne novine« br. 76/93, 111/96, 164/98, 36/01 i 1/07) Osnivački sabor političke stranke Zajedno za Murter koji je održan 30. lipnja 2020. u Murteru donio je

STATUT

I. TEMELJNE ODREDBE

Članak 1.

(1) Ovim Statutom (u daljnjem tekstu: Statut) uređuje se i utvrđuje: naziv i sjedište, znak, predstavljanje i zastupanje Stranke, ciljevi i način djelovanja, članstvo, ustrojstveni oblici, upravna tijela i načine njihova izbora i opoziva, trajanje mandata te način odlučivanja, prestanak i postupak s imovinom u slučaju prestanka rada, sredstva za rad i druga pitanja od interesa za članstvo i rad Stranke.

(2) Izrazi koji se koriste u Statutu, a imaju rodno značenje odnose se jednako na muški i ženski rod.

Članak 2.

(1) Stranka Zajedno za Murter (u daljnjem tekstu: Stranka) je politička stranka osnovana radi promicanja i ostvarivanja temeljnih vrijednosti, ciljeva i politika izraženih u programima, deklaracijama i drugim aktima Stranke, osobito promicanja i zaštite demokratskog uređenja Republike Hrvatske, osiguranja ravnopravnosti, sloboda i prava, gospodarskog i kulturnog napretka i socijalnog blagostanja, s posebnim naglaskom na poticanje i osnaživanje lokalnog značaja Murtera i Kornata.

(2) U ostvarivanju temeljnih vrijednosti i ciljeva Stranka koristi demokratska sredstva, isključujući nedemokratske, totalitarne ili druge nasilne metode i oblike nesnošljivosti.

Članak 3.

(1) Naziv Stranke je: Zajedno za Murter; Skraćeni naziv Stranke je: ZM

(2) Sjedište Stranke je u Murteru.

(3) Stranka djeluje u Republici Hrvatskoj.

(4) Stranka djeluje i u inozemstvu u skladu s pravnim poretkom Republike Hrvatske, pravnim poretkom države u kojoj djeluje i Statutom.

Članak 4.

(1) Znak Stranke je pravokutnog oblika, a sastoji se od naziva Zajedno za Murter ispisanog velikim tiskanim slovima u dva reda na bijeloj podlozi, i to na način da su riječi »Zajedno za« u prvom redu ispisane u crvenoj boji, a riječ »Murter« u drugom redu ispisana je u plavoj boji.

(2) Pečat Stranke je okruglog oblika, promjera 3,5 centimetara, u čijem se središtu nalaze velika tiskana slova »ZM«.

(3) Zastava Stranke je pravokutnog oblika bijele podloge u čijem središtu se nalazi stilizirani grb plave boje iz čijeg se gornjeg ruba izdiže obris crkve sv. Roka u Murteru. U donjem dijelu grba ispisana je brojkama u bijeloj boji godina »2020.«. Nad samim stiliziranim grbom nalaze se dva manja grba smještena simetrično. Manji lijevi grb sadrži naizmjenično 13 crvenih i 12 bijelih kvadrata, s tim da je početno polje u gornjem lijevom uglu crveno, te predstavlja Hrvatsku. Manji lijevi grb s desne strane je svjetloplave boje s tri zlatne leopardove glave i predstavlja Dalmaciju.

(4) Stranka može imati svečanu pjesmu. Odluku o napjevu i upotrebi svečane pjesme donosi Glavni odbor.

Članak 5.

(1) Stranka je samostalna politička stranka i djeluje u skladu sa svojim temeljnim vrijednostima i aktima Stranke.

(2) Stranka može, u svrhu ostvarivanja programskih ciljeva, surađivati s drugim političkim strankama, građanskim političkim inicijativama, nezavisnim listama, nestranačkim udrugama i pojedincima, uglednicima i stručnjacima.

Članak 6.

(1) Rad i djelovanje Stranke je javno.

(2) Javnost rada i djelovanja Stranke ostvaruje se izjavama i priopćenjima za medije, objavama na internetskim stranicama, društvenim mrežama i održavanjem javnih skupova.

(3) Tijela Stranke mogu raspravljati i odlučivati bez prisutnosti javnosti te uskratiti objavu određenih podataka i isprava ako bi javno objavljivanje moglo štetiti stranačkim interesima ili interesima članova Stranke.

II. ČLANSTVO

Članak 7.

Članom Stranke može postati svaki punoljetan i poslovno sposoban državljanin Republike Hrvatske koji prihvaća Program i Statut Stranke.

Članak 8.

(1) Postupak učlanjenja u Stranku započinje podnošenjem zahtjeva za pristupanje (pristupnice).

(2) Pristupnica se podnosi nadležnom ustrojstvenom obliku.

(3) Odluku o primanju u članstvo donosi Predsjedništvo:

– ako nije osnovan ogranak ni podružnica, a nije imenovan povjerenik ogranka ni podružnice

– ako kandidata za člana predloži Predsjednik Stranke

– ako je kandidat za člana osoba koja je prethodno isključena ili je istupila iz Stranke.

Članak 9.

(1) Članstvo u Stranci ostvaruje se teritorijalno prema mjestu prebivališta ili boravišta.

(2) Evidenciju članstva vodi Tajništvo u Registru članova Stranke.

(3) Član Stranke ima člansku iskaznicu.

(4) Način vođenja Registra članova Stranke i izgled i sadržaj članske iskaznice utvrđuje Predsjedništvo.

Članak 10.

(1) Počasnim članom Stranke može postati svaki punoljetan i poslovno sposoban državljanin Republike Hrvatske koji je iznimno zaslužan za promicanje Programa Stranke.

(2) Odluku o stjecanju statusa počasnog člana Stranke donosi Sabor na prijedlog najmanje pet članova Stranke.

(3) Počasni član nema pravo birati ni biti biran u tijela stranke.

Članak 11.

Prava i obveze člana Stranke su:

– biti upoznat s aktivnostima i radom Stranke

– sudjelovati u stranačkim aktivnostima i radu

– zastupati i promicati Program i interese Stranke

– birati i biti biran u tijela Stranke

– redovito plaćati članarinu

– ravnopravno ostvarivati druga prava i pridržavati se Statuta, Pravilnika o članstvu i odluka tijela Stranke.

Članak 12.

Državni i lokalni dužnosnici koji su članovi Stranke imaju obvezu:

– redovito izvješćivati o svom radu i raspravljati o pitanjima iz svog djelokruga

– odazivati se na svaki obrazloženi posebni poziv Predsjedništva.

Članak 13.

(1) Zbog povrede članskih obveza, članu Stranke Sud časti može izreći stegovnu mjeru:

– opomenu

– oduzimanje dužnosti u Stranci

– isključenje.

(2) Od trenutka pokretanja postupka protiv člana Stranke pred Sudom časti, članu Stranke miruju sva prava i obveze do donošenja pravomoćne odluke, a najdulje u trajanju od 90 dana.

Članak 14.

Članstvo u Stranci prestaje:

– smrću člana

– pisanom izjavom o istupanju iz Stranke

– pristupanjem drugoj političkoj stranci registriranoj u Republici Hrvatskoj

– kandidiranjem na izborima bez suglasnosti Stranke

– podnošenjem ostavke na članstvo ili dužnost u predstavničkim, izvršnim i drugim tijelima vlasti, bez suglasnosti Stranke

– pravomoćnošću osuđujuće presude za kaznena djela sukladno Pravilniku o članstvu,

– isključenjem člana.

III. USTROJSTVO TIJELA STRANKE

1. Središnja tijela stranke

Članak 15.

Središnja politička tijela Stranke su:

– Sabor

– Glavni odbor

– Predsjednik Stranke

– Predsjedništvo.

Sabor

Članak 16.

Sabor je najviše tijelo upravljanja Strankom.

Djelokrug Sabora

Članak 17.

Sabor:

– donosi i mijenja Statut i Program

– bira i razrješava predsjednika stranke

– obavlja ostale poslove određene Statutom.

Sazivanje Sabora

Članak 18.

(1) Sabor može biti izborni, redovni ili izvanredni.

(2) Izborni Sabor održava se jednom u četiri godine. Redovni sabor održava se svake dvije godine.

(3) Predsjednik Stranke donosi odluku o sazivanju i načinu održavanja Sabora.

(4) Predsjednik Stranke dužan je sazvati izvanredni Sabor na temelju pisanog i obrazloženog zahtjeva najmanje jedne trećine svih članova Stranke.

(5) Odluka o sazivanju i načinu održavanja Sabora objavljuje se najmanje 30 dana prije održavanja izbornog Sabora, a najmanje 15 dana prije održavanja izvještajnog ili izvanrednog Sabora.

(6) Ako Predsjednik Stranke ne sazove Sabor u rokovima iz stavka 5. ovog članka, Sabor je dužan sazvati Nadzorni odbor.

Sastav Sabora

Članak 19.

Sabor čine svi članovi Stranke.

Glavni odbor

Članak 20.

Glavni odbor je najviše tijelo upravljanja Strankom između dva saziva Sabora.

Djelokrug Glavnog odbora

Članak 21.

Glavni odbor:

– osigurava provedbu odluka Sabora

– utvrđuje prijedlog Statuta i Programa

– potvrđuje odluke iz djelokruga Glavnog odbora koje je u izvanrednim i hitnim slučajevima donijelo Predsjedništvo koje je dužno podnijeti iste na potvrdu Glavnom odboru u najkraćem mogućem roku

– na prijedlog Predsjedništva donosi Pravilnik o članstvu

– obavlja ostale poslove određene Statutom.

Sastav Glavnog odbora

Članak 23.

(1) Glavni odbor čine:

– članovi Predsjedništva

– predsjednici podružnica

– članovi Stranke koji su na prijedlog Predsjedništva kooptirani

– Glavni odbor uvijek ima neparni broj članova.

(2) Broj kooptiranih članova ne može biti veći od jedne trećine ukupnog broja članova Glavnog odbora.

(3) Predsjednik Stranke ujedno je i predsjednik Glavnog odbora.

Predsjednik Stranke

Članak 24.

(1) Predsjednik Stranke predstavlja i zastupa Stranku, upravlja njezinim radom, vodi politiku Stranke u skladu sa Statutom, Programom i aktima tijela Stranke te ima pravo i dužnost osigurati suradnju i odgovornost svih tijela i dužnosnika Stranke u provedbi utvrđene politike.

(2) Predsjednik Stranke može ovlastiti druge osobe da predstavljaju i zastupaju Stranku u skladu sa Zakonom i Statutom.

(3) Predsjednik Stranke može ovlastiti drugu osobu da ga mijenja u slučaju njegove spriječenosti.

Djelokrug Predsjednika Stranke

Članak 25.

Predsjednik Stranke:

– osigurava provedbu odluka Sabora i Glavnog odbora

– podnosi izvješće o radu Saboru

– predsjeda sjednicama Predsjedništva i Glavnog odbora

– bira i razrješava Političkog tajnika i Glavnog tajnika

– na temelju prijedloga Predsjedništva utvrđuje liste kandidata na izborima za zastupnike u Hrvatski sabor, na izborima za članove u Europski parlament, na izborima na lokalnoj i područnoj (regionalnoj)razini i kandidate za zamjenike izabranih zastupnika, članova i dužnosnika

– podnosi i potpisuje kandidacijske liste i kandidature

– podnosi izvješće Glavnom odboru o izbornim rezultatima na parlamentarnim, europskim i izborima za predsjednika Republike Hrvatske

– obavlja ostale poslove određene Statutom.

Predsjedništvo

Članak 26.

Predsjedništvo je najviše tijelo upravljanja Strankom između dviju sjednica Glavnog odbora.

Djelokrug Predsjedništva

Članak 27.

Predsjedništvo:

– redovito raspravlja i odlučuje o aktualnim političkim pitanjima

– određuje izborni program i strategiju Stranke na državnim izborima

– odlučuje o predizbornim i poslijeizbornim koalicijama, kao i o ostalim oblicima suradnje s drugim političkim strankama

– nadzire rad članova Stranke u zakonodavnoj i izvršnoj vlasti

– donosi godišnji program rada s financijskim planom poslovanja i godišnja financijska izvješća

– donosi Pravilnik o postupku provedbe izbora

– donosi Pravilnik o ustrojstvu ustrojstvenih oblika

– odlučuje o adresi sjedišta Stranke

– obavlja ostale poslove određene Statutom i odlučuje o drugim pitanjima koja Statutom nisu izričito stavljena u djelokrug drugih tijela.

Sastav Predsjedništva

Članak 28.

(1) Predsjedništvo čine Predsjednik Stranke, Politički tajnik i Glavni tajnik te do dvoje članova koje na prijedlog Predsjednika Stranke bira Glavni odbor.

(2) U radu Predsjedništva, po potrebi, sudjeluju i druge osobe, bez prava odlučivanja.

Politički tajnik

Članak 29.

Politički tajnik u suradnji s Predsjednikom Stranke sudjeluje u pripremi i radu središnjih tijela Stranke te provodi njihove odluke, koordinirajući i aktivno surađujući s ustrojstvenim oblicima u Republici Hrvatskoj.

Glavni tajnik

Članak 30.

(1) Glavni tajnik vodi materijalno i financijsko poslovanje Stranke. Glavni tajnik osigurava organizacijske, materijalne i tehničke uvjete za rad Stranke i odlučuje o administrativnim pitanjima Stranke.

(2) Glavni tajnik upravlja radom Tajništva, izvršnog i operativnog tijela koje obavlja stručne, administrativne, tehničke i druge opće i pomoćne poslove za tijela Stranke i u okviru svojeg djelokruga donosi odgovarajuće akte.

Radna tijela

Članak 31.

(1) Središnja tijela Stranke mogu osnivati povremena radna tijela.

(2) Odlukom o ustanovljenju radnih tijela iz stavka 1. ovog članka utvrđuje se njihov djelokrug rada. Na radno tijelo se ne može prenijeti nadležnost odlučivanja o pitanjima koja su Statutom povjerena tijelu koje ih je osnovalo.

2. Nadzorna tijela

Članak 32.

(1) Neovisna i nadzorna tijela Stranke su nepristrana stalna tijela Stranke koja brinu o usklađenosti djelovanja članova, stranačkih dužnosnika i tijela sa Statutom i ostalim aktima Stranke te o zakonitosti materijalnog i financijskog poslovanja.

(2) Neovisna i nadzorna tijela su Sud časti i Nadzorni odbor.

(3) Članovi neovisnih i nadzornih tijela u svome su radu nepristrani i ne smiju biti izabrani kao članovi drugih tijela Stranke.

Sud časti

Članak 33.

(1) Sud časti odlučuje o pojedinačnim povredama prava i obveza članova Stranke u stegovnom postupku u prvom stupnju, a Predsjedništvo u drugom stupnju.

(2) Sud časti čine predsjednik i dva člana koje iz redova članova Stranke bira i razrješava Glavni odbor na prijedlog Predsjedništva.

Stegovni postupak

Članak 34.

(1) Stegovni postupak pred Sudom časti može pokrenuti Predsjednik Stranke, Glavni odbor ili predsjednik Nadzornog odbora protiv svakog člana Stranke.

(2) Svaki član Stranke može predložiti ovlaštenoj osobi iz stavka 1. ovog članka pokretanje stegovnog postupka protiv člana Stranke.

(3) Način vođenja stegovnog postupka, pravila postupanja kod odlučivanja o stegovnim mjerama i mirovanju članskih prava, pravima i obvezama stranaka u postupku, rokovima za poduzimanje pojedinih radnji, kao i druga pitanja od važnosti za rad i odlučivanje Suda časti uređuju se Pravilnikom o članstvu.

Nadzorni odbor

Članak 35.

(1) Nadzorni odbor ima pravo i dužnost nadzirati zakonitost materijalnog i financijskog poslovanja Stranke, uključujući sva tijela i ustrojstvene oblike Stranke u cilju pravilnog planiranja i ostvarivanja prihoda te racionalnog upravljanja rashodima radi ostvarivanja političkih ciljeva Stranke.

(2) Nadzorni odbor čine predsjednik i dva člana koje iz redova članova Stranke bira i razrješava Glavni odbor na prijedlog Predsjedništva.

(3) Nadzorni odbor o provedenom nadzoru jednom godišnje izvješćuje Glavni odbor, a Sabor za mandatno razdoblje.

3. Ustrojstveni oblici stranke

Ustrojstveni oblici

Članak 36.

(1) Ustrojstveni oblici Stranke su ogranci i podružnice u Republici Hrvatskoj.

(2) Odluku o osnivanju i raspuštanju ustrojstvenih oblika donosi Predsjedništvo.

(3) Ako se ne osnuju ustrojstveni oblici, Predsjedništvo može imenovati povjerenike za pojedine ustrojstvene oblike i odrediti ovlasti i dužnosti.

Ogranak

Članak 37.

(1) Temeljni ustrojstveni oblik je ogranak.

(2) Ogranci se osnivaju za područje općine, grada ili mjesnog odbora.

(3) Ogranak se može osnovati ako iz stavka 2. ovog članka na području osnovnih jedinica lokalne samouprave općine ili grada ima najmanje tri člana stranke potrebna za rad tijela ogranka. Ako se zbog bilo kojeg razloga broj članova u nekom ogranku smanji na manje od tri, ogranak se smatra raspuštenim.

(4) Tijela ogranka su predsjedništvo ogranka i predsjednik ogranka.

Podružnica

Članak 38.

(1) Podružnica se osniva za područje pojedine županije.

(2) Podružnica se može osnovati ako na području županije djeluju najmanje tri ogranka.

(3) Tijela podružnice su predsjedništvo podružnice i predsjednik podružnice.

Izbor članova tijela ustrojstvenih oblika

Članak 39.

(1) Članove predsjedništva podružnice i predsjednika podružnice bira Predsjedništvo.

(2) Članove predsjedništva ogranka i predsjednika ogranka bira predsjedništvo podružnice, odnosno Predsjedništvo ako podružnica nije osnovana.

Način djelovanja ustrojstvenih oblika

Članak 40.

(1) Svaki ustrojstveni oblik djeluje kao dio Stranke i provodi samostalno na svojem području politiku Stranke.

(2) Svaki ustrojstveni oblik ima slobodu djelovanja ako je to djelovanje u skladu s temeljnim vrijednostima Stranke.

(3) Organizacija i način rada ustrojstvenih oblika uredit će se detaljnije Pravilnikom koje donosi Predsjedništvo temeljem član­ka 27.

4. Unutarstranački izbori

Pravo glasa i način izbora

Članak 41.

Svaki član Stranke ima pravo sudjelovati, birati i biti biran na unutarstranačkim izborima sukladno Statutu i Pravilniku o postupku provedbe izbora.

Trajanje mandata

Članak 42.

(1) Članovi tijela i dužnosnici Stranke biraju se na vrijeme (mandat) od četiri godine, ako Statutom nije drugačije određeno.

(2) Mandat članova tijela i dužnosnika Stranke prestaje istekom vremena na koji je biran, prestankom članstva u Stranci, podnošenjem ostavke i opozivom.

(3) Tijelo koje je izabralo člana Stranke za člana tijela ili dužnosnika Stranke može ga opozvati prije isteka mandata samo ako teško krši Statut i to dvotrećinskom većinom.

(4) U slučaju prestanka članstva u Stranci, podnošenja ostavke ili opoziva člana koji je bio na čelu tijela Stranke tijelo kojem je bio na čelu bira vršitelja dužnosti između svojih članova te će u roku od šest mjeseci provesti prijevremene izbore za tu dužnost.

(5) U vrijeme trajanja mandata naknadno izabranog člana tijela ili dužnosnika Stranke ubraja se i vrijeme mandata člana umjesto kojeg je izabran.

Vrijeme izbora

Članak 43.

Izbori za članove tijela i dužnosnike Stranke, osim neovisnih i nadzornih, održat će se najkasnije mjesec dana prije isteka njihovog mandata.

5. Način rada stranke

Donošenje odluka i način glasanja

Članak 44.

(1) Ako Statutom nije drugačije određeno, tijela Stranke odlučuju većinom glasova nazočnih, ako je na sjednici nazočna većina članova toga tijela Stranke.

(2) Glasovanje na sjednicama tijela Stranke je, u pravilu, javno.

(3) Članovi tijela Stranke mogu odlučiti da se o pojedinom pitanju glasuje tajno.

(4) Način rada i odlučivanja tijela Stranke uređuje se poslovnikom kojeg donosi svako tijelo na svojoj sjednici većinom glasova svih članova, ako Statutom nije drugačije određeno.

Prestanak Stranke

Članak 45.

(1) Stranka može prestati postojati svojom odlukom ili aktom tijela javne vlasti sukladno zakonu.

(2) Odluku o prestanku Stranke donosi Sabor dvotrećinskom većinom glasova svojih članova.

(3) Odluka o prestanku Stranke sadrži i odluku o imovini Stranke.

Sredstva za rad

Članak 46.

(1) Sredstva za rad Stranka ostvaruje prihodima od članarine i članskih doprinosa, dobrovoljnih priloga (donacija), imovine u svojem vlasništvu, organizacije stranačkih događanja, prihodima ostvarenim iz sredstava državnog proračuna i proračuna jedinica lokalne i područne (regionalne) samouprave, kao i iz drugih zakonom dopuštenih izvora.

(2) Stranka ostvarena sredstva koristi za političko djelovanje i ostvarenje svojih političkih ciljeva financiranjem redovnih političkih aktivnosti i troškova izborne promidžbe.

Stupanje na snagu

Članak 47.

Statut stupa na snagu danom donošenja.

Predsjednik Stranke
 Renato Kožulić, v. r.